**Lincolnshire** (čita se *Linkolnšir*) skraćeno *Lincs* je historijski, ceremonijalni i 
nemetropolitanski county na istoku Engleske. 

Lincolnshire se proteže duž obale Sjevernog mora od estuarija Humber do Zaljeva Wash.

Geografske karakteristike
-------------------------

Lincolnshire leži u regiji Istočni Midlands. Ima površinu od 6,922 km² (druga po veličini), na kojoj živi 1,040,715 stanovnika.

On graniči sa countijima; Norfolk na jugoistoku, Cambridgeshire na jugu, Rutland na jugozapadu. Sa zapada sa Leicestershirom i Nottinghamshirom, sa sjeverozapada sa South Yorkshirom i sa sjevera sa Countyem East Riding of Yorkshire. 

Jednim malim dijelom od svega 19 metara na jugu graniči i sa Countyem Northamptonshire, što je najkraća granica u Engleskoj.

Grad Lincoln na zapadu Lincolnshira je administrativni centar

Lincolnshire je administrativno podjeljen na 7 distrikta; Lincoln, North Kesteven, South Kesteven, South Holland, Boston, East Lindsey, West Lindsey i dvije unitarne jedinice North Lincolnshire i North East Lincolnshire.

Lincolnshire ima dva istaknuta brdska kraja, koji se protežu od sjevera prema jugu. Onaj zapadniji i uži je *Lincoln Cliff*, niz vapnenačkih brda strmijih sa zapada, gdje leži i grad Lincoln.
Od slijedećih niza krečnjačkih brda - *Wolds*, razdvaja ga dolina.
Između Woldsa i obale leži područje poznato kao *Lincoln Marsh*, on se na svom južnom kraju spaja sa nizinom Fens, koja okružuje Zaljev Wash. Taj močvarni kraj nastoji se isušiti još od rimskih vremena.

Historija
---------

Brda Lincolnshire pružala su za prahistorije odlične uvjete za odbranu pa su po njima osnivana naselja, njihov broj se povećao razvojem trgovine s Evropom preko Sjevernog mora. Tad je cvjetala i trgovina solju na obali oko Ingoldmellsa. Za rimskih vremena osnovana su brojna naselja, žila kucavica toga kraja bio je rimski put - Ermine Street koji se kod Lindum Colonie (današnji Lincoln) ukrštao sa Fosse Wayom. 

Nakon odlaska Rimljana Anglosaksonci su zauzeli taj kraj, prodirući od mora uz rijeku Trent i osnovali Kraljevstvo Lindsey. Na kraj su veliki utjecaj imali i danski Vikinzi, koji su osnovali brojna sela i dvije grofovije oko Lincolna i Stamforda.

Velike crkve, opatije i samostani svjedoče o prosperitetu srednjovijekovnog Lincolnshira koji se bazirao na poljoprivredi. Njegovi gradovi, naroćito Lincoln i Stamford, prosperirali su na tgovini vunom, koja je bila i glavni izvozni artikl luke u Bostonu. Hidromelioracija Fensa provedena u 17. vijeku znatno je povećala poljoprivrednu proizvodnju Lincolnshira.

Nakon industrijske revolucije koja je zahvatila krajeve bogate ugljenom, došlo je do masovne migracije stanovništva u nove industrijske centre, pa se Lincolnshire u 19. vijeku našao na periferiji i osiromašio.

Kako je ostao djelomično izoliran dubokim i nepremostivim vodama Humbera i Zaljeva Wash na svojim sjevernim i južnim granicama, Lincolnshire se morao oslaniti sam na sebe, zbog tog je poljoprivreda ostala glavna privredna grana.

Privreda
--------

Centralni dio Lincolnshira je duboko ruralan kraj, brojnih sela i malih trgovišta, koji podsjeća na davno prošla vremena. Izuzetak od tog je [[sjeverni dio uz Humber, gdje je dolazak željeznice potaknuo rast luka Immingham i Grimsby i grada čelika Scunthorpe.

Žitarice, šećerna repa i povrće su glavni poljoprivredni proizvodi Lincolnshira. Važna je i prehrambena industrija koja je naročito snažna u Lincolnu i drugim gradovima centra i juga. Po gradovima sjevera prerađuje se nafta, kemikalije i proizvodi čelik.

Sjevernomorske luke Grimsby i Immingham su među najprometnijim u Britaniji.

Porast turizma donio je novu vitalnost obali, uz koju su izrasli brojni kampovi i ljetovališta kao što su Skegness, Mablethorpe i Cleethorpes. To je danas gotovo neprekinuti niz uz Sjeverno more, osim na nekoliko mjesta, gdje se prekida netaknutom prirodom. Jedno od njih je Gibraltar Point, pojas u kom je formiran Rezervat prirode.

Izvori
------

1. 1 2 3 4 5 6 7 8 9 10 11 12 13 14 15  „*Lincolnshire*" (engleski). Encyclopædia Britannica. Pristupljeno 02.11.2016.
2. ↑  „*Lincolnshire County*" (engleski). Lincolnshire County Council. Pristupljeno 02.11.2016.

Vanjske veze
------------

***Lincolnshire*** na Wikimedijinoj ostavi

* Lincolnshire County Council (`en`)

| * p
* r
* u
1974–1996 ←   Engleske ceremonijalne grofovije   → trenutne |
| --- |
| 
Bedfordshire •
Berkshire •
City of Bristol •
Buckinghamshire •
Cambridgeshire •
Cheshire •
Cornwall •
Cumbria •
Derbyshire •
Devon •
Dorset •
Durham •
East Riding of Yorkshire •
East Sussex •
Essex •
Gloucestershire •
Greater London •
Greater Manchester •
Hampshire •
Herefordshire •
Hertfordshire •
Isle of Wight •
Kent •
Lancashire •
Leicestershire •
Lincolnshire •
City of London •
Merseyside •
Norfolk •
Northamptonshire •
Northumberland •
North Yorkshire •
Nottinghamshire •
Oxfordshire •
Rutland •
Shropshire •
Somerset •
South Yorkshire •
Staffordshire •
Suffolk •
Surrey •
Tyne and Wear •
Warwickshire •
West Midlands •
West Sussex •
West Yorkshire •
Wiltshire •
Worcestershire
 |